จังหวะเก็งกำไรหุ้นจีน-น้ำมัน
ฟิลลิปชี้ระยะสั้นโอกาสวิ่งต่ออิหร่านเครียดเงินนอกหนุน
22 ก.พ. 2555

ฟิลลิปชี้ระยะสั้นโอกาสวิ่งต่ออิหร่านเครียดเงินนอกหนุน
ฟิลลิปแนะจังหวะเก็งกำไรกองทุนหุ้นจีนน้ำมัน หลายปัจจัยหนุนสินทรัพย์เสี่ยงขยับต่อ
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า แนวโน้มการแก้ปัญหาหนี้กรีซและการฟื้นตัวของ เศรษฐกิจสหรัฐสนับสนุนให้เงินไหลเข้าลงทุนสินทรัพย์เสี่ยงต่อเนื่อง โดยเฉพาะตลาดหุ้นกลุ่มประเทศเกิดใหม่และสินค้าโภคภัณฑ์ 
แนวโน้มราคาสินทรัพย์เสี่ยงอาจปรับตัวขึ้นได้อีก หลังจากจีนผ่อนคลายนโยบายการเงินโดยลดการกันสำรองลง จึงแนะเก็งกำไรกองทุนน้ำมันและกองทุนหุ้นจีนในระยะสั้น
“สัญญาณทางเทคนิคสนับสนุนการปรับขึ้นของดัชนีฮั่งเส็ง คาดว่าจะแกว่งตัวขึ้นทดสอบแถว 2.3 หมื่น จุด โดยกองทุนรวมที่แนะนำ คือ กอง ทุนเปิดแอสเซทพลัสเอชเอสไอ (ASPHSI) ของบริษัทหลักทรัพย์จัดการกองทุน (บลจ.) แอสเซท พลัส ซึ่งเป็นกองทุน Index Fund ลงทุนใน ETF อ้างอิงดัชนีฮั่งเส็งในตลาดหุ้นฮ่องกง ป้องกันความเสี่ยงอัตราแลกเปลี่ยนบางส่วน” นายสานุพงศ์ กล่าว
สำหรับราคาน้ำมันมีโอกาสแกว่งตัวขึ้นต่อจากความกังวลด้านอุปทานในตะวันออกกลาง ทั้งจากการหยุดชะงักของการผลิตและส่งออกน้ำมันในเยเมนหลังคนงานประท้วงเรื่องค่าจ้าง รวมถึงความตึงเครียดระหว่างอิหร่านและประเทศตะวันตก โดยหลังจากราคาน้ำมันพุ่งทะลุระดับแนวต้านที่ 104 เหรียญ สหรัฐ/บาร์เรล ทำให้ระยะสั้นคาดว่า แกว่งขึ้นทดสอบจุดสูงสุดเดิมบริเวณ 113–115 เหรียญสหรัฐ/บาร์เรล โดยกองทุนน้ำมันที่แนะนำยังเป็นกองทุนเปิดเคออยล์ (KOIL) ของ บลจ.กสิกรไทย 
“สถานการณ์ในช่วงที่ผ่านมาเปลี่ยนแปลงรวดเร็ว ทำให้การลงทุนระยะสั้นยังต้องใช้ความระมัดระวัง การเก็งกำไรด้วยเงินลงทุนบางส่วนที่สามารถรับความเสี่ยงได้น่าจะปลอดภัยกว่า โดยคำแนะนำการลงทุนสัปดาห์ที่ผ่านมาให้ลดพอร์ตการลงทุนในสินทรัพย์เสี่ยงไปแล้วบางส่วน ดังนั้นผู้ที่เริ่มลดพอร์ตไปบ้างแล้ว แนะให้รอดูสถานการณ์ไปก่อนที่จะลดพอร์ตอีกครั้ง และรอจังหวะเก็บสะสมลงทุนระยะยาวเพิ่ม เมื่อราคาสินทรัพย์เสี่ยงปรับลดลง” นายสานุพงศ์ กล่าว
ด้าน บลจ.เกียรตินาคิน เปิดเผยว่า บริษัทบริหารกองทุนเปิดเคเค ทาร์เก็ต 7% #1 ลงทุนหุ้นไทยถึงเป้าหมายมีกำไร 7% ในเวลา 6 เดือน โดยให้ผลตอบแทนแก่ผู้ถือหน่วยลงทุนสูงถึง 7.5%
อย่างไรก็ตาม จากความมั่นใจว่าเศรษฐกิจไทยจะฟื้นตัวต่อเนื่องจากการกระตุ้นของภาครัฐและเอกชนและคาดว่าอัตราดอกเบี้ยนโยบายปีนี้จะลดลงมาอยู่ที่ 2.50-2.75% โดยจะลดอีกครั้งในการประชุมเดือน มี.ค. 2555 ส่วนเป้าหมายดัชนีหุ้นปีนี้อยู่ที่ 1,230 จุด บริษัทจึงมีแผนออกกองทุนเปิดเคเค ทาร์เก็ต 7% #2 ในต้นเดือน มี.ค.นี้ลงทุนหุ้นไทย ตั้งเป้ากำไร 7%